Sanginsuun hätämajoituskeskus täyttyy viikonloppuna. Huomattava osa asukkaista on nuorukaisia ja nuoria naisia.

Sanginsuun hätämajoituskeskus täyttyy viikonloppuna. Huomattava osa asukkaista on nuorukaisia ja nuoria naisia. Arto Veräjänkorva / Yle

Oulun vastaanottokeskus tarvitsee Ouluun uuden hätämajoitustilan jo ensi viikon alussa, kertoo vastaanottokeskuksen johtaja Sirpa Kansanaho.

Ensimmäinen hätämajoitustila Sanginsuussa otettiin käyttöön viikko sitten. Nyt entisen Metsäkoulun asuntolan arvioidaan täyttyvän jo viikonlopun aikana.

– Etsimme kiireellisesti uutta majoituspaikkaa. Oulu on esittänyt joitakin kohteita, ja tutkimme niiden soveltumisen hätämajoitukseen heti ensi viikon alussa, Kansanaho kertoo.

Sanginsuun yleisötilaisuudessa keskiviikkona viranomaiset kertoivat Ouluun saapuneiden hakijoiden määrän kasvaneen jo yli 30:een päivässä. Loppuviiikosta tahti on kiihtynyt.

Turvapaikanhakijoita tulee koko ajan enemmän

Suomen virallinen ennuste turvapaikanhakijoiden kokonaismääräksi koko vuodelle on 15 000 ihmistä, mikä on yli neljä kertaa tavanomaista enemmän.

– Pohjoisesta on tullut keskeinen reitti turvapaikanhakijoille, Kansanaho toteaa.

Oulun kaupungin yhteistötoiminnan päällikkö Pasi Laukka kertoo saaneensa tiedon, että Ouluun saapui perjantaina 50 turvapaikanhakijaa. Hän ei enää hämmästy pakolaismäärän jatkuvasta kasvusta.

– Olemme olleet sinisilmäisiä. Ruotsiin tuli jo viime vuonna 80 000 turvapaikanhakijaa, Pasi Laukka muistuttaa.

– Toivoisin jo muiltakin alueen kunnilta humanitaarista apua.

Lahjoitukset SPR:n Konttiin

Vastaanottokeskukseen on tullut kansalaisilta tiedusteluja, mihin vaate- ja tavaralahjoituksia voisi antaa. Johtaja Sirpa Kansanahon mukaan Oulun vastaanottokeskuksessa ei ole tiloja lahjoitusten vastaanottamiseen eikä henkilökunta riitä lahjoitusten käsittelyyn. Lahjoittajat ohjataan SPR:n keräyspisteisiin, esimerkiksi Konttiin.

– On totta, että monet tulevat Ouluun ainut vaatekerta päällään, Kansanaho vahvistaa.

Yhden poikkeuksen Kansanaho mainitsee: Lastenvaunuista ja -rattaista on suuri pula Heikinharjun vastaanottokeskuksessa, jonne niitä voisi tuoda suoraankin - kuitenkin soittamalla ja sopimalla tuonnista henkilökunnan kanssa etukäteen.

Juttua muokattu 28.8.2015 klo 19:59: poistettu virheellinen tieto siitä, että maahanmuuttoviraston johdon arvio tämän vuoden turvapaikanhakijoiden määrästä olisi noussut.